Broj: 711-I-1769-M-147/23-04-23

Zagreb, 1. rujna 2023.

 **ROBERT MEGLIĆ**

 općinski načelnik Općine Šenkovec

**Predmet: mišljenje na zahtjev obveznika Roberta Meglića**

 - daje se

Povjerenstvo za odlučivanje o sukobu interesa (u daljnjem tekstu: Povjerenstvo) dana 16. kolovoza 2023. pod brojem 711-U-6610-M-147/23-01-26 zaprimilo je zahtjev za davanjem mišljenja koji je podnio obveznik Robert Meglić, općinski načelnik Općine Šenkovec.

U podnesenom zahtjevu obveznik je naveo da je bivši pročelnik Jedinstvenog upravnog odjela Općine Šenkovec s danom 30. lipnja 2023. prekinuo radni odnos u toj Općini i prešao raditi u privatni sektor te da je direktor trgovačkog društva Simul Plus j.d.o.o. sa sjedištem u Šenkovcu, a da do sada nije mogao zbog sukoba interesa raditi za Općinu Šenkovec preko svog društva. Obveznik postavlja upit smije li bivši pročelnik preko navedenog društva raditi za Općinu Šenkovec i može li obveznik s trgovačkim društvom Simul Plus j.d.o.o. sklapati bilo kakve ugovore o pružanju savjetodavnih usluga i poslovnoj suradnji pošto je do sad bivši pročelnik odrađivao javne nabave te je upoznat sa svime što Općina Šenkovec planira raspisati.

Povjerenstvo je dopisom Broj: 711-I-1693-M-147/23-02-23 od 22. kolovoza 2023. od obveznika Roberta Meglića zatražilo dopunu zahtjeva za davanjem mišljenja dostavom očitovanja u odnosu na sljedeće okolnosti: je li općinski načelnik Općine Šenkovec suvlasnik trgovačkog društva Simul Plus j.d.o.o. ili je bio u bilo kakvom poslovnom, interesnom ili ortačkom odnosu s trgovačkim društvom (kao privatna osoba), je li općinski načelnik Općine Šenkovec u poslovnom ili ortačkom odnosu s bivšim pročelnikom nevezano za trgovačko društvo, je li općinski načelnik Općine Šenkovec u rodbinskom ili bilo kakvom interesnom (ekonomskom, socijalnom ili dr.) odnosu s bivšim pročelnikom, je li tko od članova obitelji općinskog načelnika Općine Šenkovec sukladno članku 5. Zakona o sprječavanju sukoba interesa („Narodne novine“, br. 143/21., u daljnjem tekstu: ZSSI) u poslovnom ili bilo kakvom interesnom odnosu s bivšim pročelnikom odnosno navedenim trgovačkim društvom te postoji li bilo kakav privatni interes koji može ili bi mogao utjecati na odluku općinskog načelnika u odnosu na bivšeg pročelnika odnosno navedeno trgovačko društvo, a koji se odnosi na javni interes Općine Šenkovec.

Na spomenuto je traženje obveznik odgovorio porukom elektroničke pošte od 28. kolovoza 2023. u kojoj je zanijekao postojanje svih okolnosti iz traženja Povjerenstva.

Povodom navedenog zahtjeva obveznika, Povjerenstvo na temelju članka 32. stavka 1. podstavka 3. ZSSI-a na 22. sjednici održanoj 1. rujna 2023., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 6. stavkom 3. ZSSI-a propisano je da obveznici ne smiju koristiti javnu dužnost za osobni probitak ili probitak osobe koja je s njima povezana te da obveznici ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Člankom 9. stavkom 1. ZSSI-a propisano je da ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes, a stavkom 2. istoga članka toga Zakona propisano je da ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes a) s njim povezanih osoba, b) poslodavaca kod kojih je bio u radnom odnosu u posljednje dvije godine prije stupanja na dužnost.

Kako iz zaprimljenog očitovanja ne proizlazi da je obveznik Robert Meglić, općinski načelnik Općine Šenkovec, s bivšim pročelnikom Jedinstvenog upravnog odjela Općine Šenkovec u odnosu povezanosti koji bi pretpostavljao primjenu odredbi ZSSI-a o sprječavanju sukoba interesa, Povjerenstvo utvrđuje da sa stajališta primjene ZSSI-a nema zapreke da obveznik Robert Meglić, općinski načelnik Općine Šenkovec, sklopi ugovor o pružanju savjetodavnih usluga i poslovnoj suradnji s trgovačkim društvom Simul Plus j.d.o.o., čiji je vlasnik bivši pročelnik Jedinstvenog upravnog odjela Općine Šenkovec, pri čemu se napominje da Povjerenstvo ne ulazi u primjenu odredbi propisa kojima je uređeno upravno područje javne nabave niti postupke koji se provode u odnosu na navedene poslovne odnose i eventualne druge poslovne odnose.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Robert Meglić, elektroničkom dostavom
2. Objava na internetskoj stranici Povjerenstva
3. Pismohrana